Det skal være slut med helt unge kriminelle, der slipper for at komme for en domstol på grund af deres alder. Selvom kriminaliteten blandt unge er faldende i Danmark, vil børn ned til 12 år nemlig fremover kunne straffes, hvis blå blok vinder folketingsvalget.

Læs også : OVERBLIK Det her går partierne til valg på

Der er enighed blandt de borgerlige partier om at sænke den kriminelle lavalder, siger Venstres retsordfører Karsten Lauritzen i Deadline på DR2.

- Der er en hård kerne af unge, der er på vej ud i en kriminel løbebane. Derfor foreslår vi en ungdomsdomstol, lyder det fra Karsten Lauritzen, der siger, at 'man kan regne med', at ændringen vil blive gennemført i en ny borgerlig regering.

Læs også : Samuelsen til de andre blå partier: Tag jer lidt sammen

Ungdomsdomstolen skal være en del af et nyt system med dommere, der er særligt specialiserede i børn, og en kriminalforsorg med børn og unge på 12-17 år.

- Der er tale om, at vi får noget mere konsekvens og mere retssikkerhed, som jo også vil være en fordel for de unge, siger Lauritzen.

12-årige er børn

Juraprofessor Eva Smith er derimod stærk modstander af en sådan lovændring og samler derfor underskrifter mod forslaget. Hun tror ikke på, der er ret mange 12-årige med i den 'hårde kerne', som Karsten Lauritzen taler om.

- Vi har i 100 år ment, at 12-årige var børn, og derfor skulle dem, der begik kriminalitet opdrages. Ikke straffes, men opdrages, siger hun.

Læs også : #DRdinstemme: Deltag i valgkampen og del din mening

- Mit 11-årige barnebarn sover stadig med sin bamse. Jeg har svært ved at se, at hun skulle kunne stå foran en dommer om et halvt år, siger hun.

13-årig blev lokket ind i skyderi

Karsten Lauritzen referer blandt andet til en sag om en 13-årig dreng, der var involveret i et bandeskyderi.

- Drengen siger i retssalen, at han blev bedt om at gøre det, da han jo ikke ville blive straffet for sin kriminalitet.

Eva Smith frygter dog, at ændringen vil ramme alt for bredt og hårdt.

- Det, der før har været drengestreger, vil nu være kriminalitet. Vi ved, at hvis børn bliver stemplet som kriminelle, så bliver det vanskelligere for dem at klare sig i deres fremtidige liv.